ইম্ফাল, জুলাই ৩০ : মমাঙ চহীদা জাপানদা পাঙথোকখিবা টোকিও সম্মার ওলিম্পিক গেমসতা সিলভার মেদেল ফংদুনা লৈবাক অসিগী ইহান হানবা মেদেল টেল্লি হাংদোকখিবী সাইখোম মিরাবাই চনুনা থা অসিগী ২৮দগী বারমিংহামদা হৌদোকখিবা কম্মনওয়েল্ঠ গেমস ২০২২ দসু লৈবাক অসিগী ইহান হানবা গোল্ড মেদেল ফংবী শান্নরোয় ওইরে।
 ঙসি নুমিদাং পাঙথোকখিবা নুপীগী কিলোগ্রাম ৪৯ গী ওয়েটলিফটিং ইভেন্টতা সাইখোম মিরাবাই চনুনা পূন্না কিলোগ্রাম ২০১ থাঙ্গৎতুনা সনাগী মেদেল ফংবা ঙমখিবনি।  পনবা য়াবদি, কুমজা ২০১৮ দা গোল্ডকোষ্টতা পাঙথোকখিবা কম্মনওয়েল্ঠ গেমসতা মহাক্না গোল্ড মেদেল ফংবা ঙমখ্রবসু ঙসিগী ইভেন্ট অসিদদি মহাক্না স্নেচতা কিলোগ্রাম ৮৪ থাঙ্গৎলগা ক্লিন এন্দ জর্গতা কিলোগ্রাম ১১৩ থাঙ্গৎপা ঙমখি।
 লৈবাক অসিগী মদেল খ্বাইদগী য়াম্না ফংবী ওয়েটলিফটারশিংগী মনুংদা অমা ওইরিবী মিরাবাই চনু কুমজা ২০১৪ গী কম্মনওয়েল্ঠ গেমসতদি সিলভার মেদেল ফংবা ঙমখিবনি।  অদুগা কুমজা ২০১৭ তা পাঙথোকখিবা ওয়ার্ল্ড চেম্পিয়নশিপ্তনা গোল্ড মেদেল ফংখিবনি।  হৌজিক ফাওবগী ওইনা গেমস অসিদা সনকেট সর্গরনা সিলভার মেদেল ফংলগা গুরুরাজানা লৈবাক অসিগী ওইনা ব্রোঞ্জ মেদেল ফংখ্রবনি।
 সোর্স: হুইয়েন লানপাউ। 